Direcția Principală a Poliției Naționale a Ucrainei în regiunea Kiev raportează că pe teritoriul regiunii, după eliberarea de sub ocupaţia rusă, au fost descoperite 1.590 de cadavre, dintre care 208 aparțineau militarilor și forțelor de ordine, informează UKRINFORM, relatează Rador Radio România.
"Din 24 februarie 2022 până în prezent, în regiunea Kiev au fost găsite 1.590 de cadavre, dintre care 208 sunt militari și polițiști, 180 sunt neidentificate, iar 1.202 sunt civili. 307 persoane rămân în continuare dispărute" - informează poliția.
În ianuarie 2023, anchetatorii criminalişti din regiunea Kiev au primit două echipamente ANDE 6C de la un filantrop, Howard Buffett. Datorită acestor laboratoare mobile, a fost posibilă testarea la fața locului și examinarea detaliată a probelor biologice extrase, iar profilarea ADN-ului a durat doar 94 de minute.
Rusia respinge acuzațiile
Preşedintele ucrainean Volodimir Zelenski a acuzat trupele ruse de genocid.
Procuratura Generală din Ucraina a anunţat o examinare medico-legală a cadavrelor pentru a stabili contextul în care s-au produs crimele. În acest proces vor fi consultaţi şi investigatori internaţionali.
Imaginile cu cadavre ale localnicilor, descoperite după retragerea trupelor ruse din zonă, au şocat Occidentul, Ucraina spunând că trupele ruse sunt vinovate de acest masacru. Moscova neagă acuzaţiile şi afirmă în schimb că imaginile cu cadavre au fost fabricate de Kiev.
Poziția Europei
Preşedintele Comisiei Europene, Ursula von der Leyen, a declarat, în cadrul Congresului PPE, că liderul rus Vladimir Putin este vinovat pentru crime de război şi va trebui să plătească. "Există un tribunal la Haga, care îl aşteaptă", a mai spus aceasta, adăugând că Putin este responsabil și pentru moartea lui Aleksei Navalnîi.
"Putin este vinovat pentru crime de război şi va trebui să plătească. Există un tribunal la Haga, care îl aşteaptă", a declarat Ursula von der Leyen în cadrul Congresului PPE.
Ea a afirmat că Putin a sacrificat ţara pentru a se salva pe el însuşi iar Navalnîi şi-a sacrificat viaţa.
"Putin este responsabil pentru moartea lui Aleksei Navalnîi şi a fost incredibil să vedem curajul celor care au participat la înmormântarea lui Navalnîi. Una dintre femeile curajoase care au participat a zis că Navalnîi s-a sacrificat pe el ca să salveze ţara, iar Putin a sacrificat ţara pentru a se salva pe el", a spus von der Leyen.
Preşedinta Comisiei Europene a precizat că nu există o chestiune mai presantă decât Ucraina şi a amintit că a fost în Bucea după ce localitatea a fost eliberată, arătând că nu va uita sacii de cadavre, civili nevinovaţi, tineri, bătrâni ucişi de soldaţii lui Putin.
"Nu voi uita părinţii disperaţi ai căror copii au fost răpiţi de Rusia. Ca mamă şi bunică, inima mea sângerează când aud aceste poveşti", a mai spus von der Leyen în discurs, relatează News.ro.